
Miért az OTP? A magyar fiatalok bankválasztási preferenciáinak elemzése

Dolgozatomban egy Magyarországon kevés kutató által vizsgált kérdésre kerestem a választ, nevezetesen arra, hogy mely tényezők alapján választanak bankot a hazai fiatalok. A kutatási probléma egyfelől egy érdekes piackutatási probléma, más részről pedig a szolgáltatók számára elengedhetetlen tudnivaló, hiszen amennyiben ismerik a célközönségük preferenciarendszerét, úgy hatékony marketingstratégiát tudnak kialakítani. A problémát mind horizontálisan, mind vertikálisan kibővítettem, ami azt jelenti,hogy a kapott eredményeket nemzetközi összehasonlításba helyeztem, illetve megvizsgáltam egy adott pénzintézet ügyfélkörének preferenciarendszerét összehasonlítva a teljes mintával.
Ahhoz, hogy a nemzetközi kutatásokkal történő összehasonlítás érvényes legyen, természetesen a primer kutatás egyik eszközének, a kérdőívnek egyeznie kell, az adott vizsgálatokban használtakkal. A kérdések összeállítása tehát nagy részben kötött volt, a lekérdezés online módon történt, amivel 270 fős mintából tudtam információt nyerni. A probléma-halmaz másik részéhez - a választott bank ügyfélkörének összehasonlítása a teljes mintával – azonban nem csak kvantitatív, hanem kvalitatív információforrást is használtam, nevezetesen két fókuszcsoportot összesen 15 fő részvételével.
A szekunder információk feldolgozása utána a primer kutatási részben elsősorban azt vizsgáltam, hogy melyek azok a tényezők amelyek kiemelten befolyásolják a bankválasztást. A teljes sokaság számára legfontosabb előny a biztonság volt valamint a gyors banki tranzakciók. A legjobban kommunikáló banknak az OTP Bankot választották a megkérdezettek, ami további alapot adott arra, hogy megvizsgáljam ennek az egy pénzintézetnek az ügyfélkörét, a preferenciarendszerük alapján, és összehasonlítsam a teljes megkérdezettek csoportjával. Kiderült az is, hogy e bank kommunikációja és a között, hogy valaki OTP-s ügyfél vagy sem, közepesen erős kapcsolat van, tehát komoly befolyása lehet a pénzintézetek kommunikációjának az ügyfélkörre. A fontosabb megállapítások közé tartozik még az is, hogy a – teljes mintát vizsgálva - banki hirdetések szempontjából a fiatalok homogén szegmensnek tekinthető. Érdekes azonban, hogy amikor csak az OTP ügyfeleket vizsgáltam, akkor ez az állítás nem bizonyult helytállónak. A nemzetközi összehasonlításból kiderült, hogy Magyarországon a fiatalok bankválasztási preferenciái elsősorban az USA-hoz és Romániához hasonlítanak.



